**\_\_. tétel: Változás és állandóság a nyelvben**

Minden nyelv hordozza, közvetíti és az újabb generációkra hagyományozza az emberek megszerzett tapasztalatait, ismereteit. A nyelvnek ezért minél nagyobb állandóságot kell mutatnia, hogy ezt a feladatot teljesíthesse sok-sok nemzedéken át. A nyelv ugyanakkor szüntelenül változik is, hogy az élet új dolgait, jelenségeit meg tudjuk nevezni, s a nyelvtan is rugalmasan alkalmazkodik a kifejezés szükségleteihez. A nyelv élete tehát egyszerre jelent állandóságot és változást. A nyelv változásának külső és belső okokként azonosíthatunk.

**A változás külső okai:**

(nyelven kívüli okokból, vagy más nyelvekkel történő érintkezésből fakadnak)

- gazdasági, társadalmi, történelmi okokból új jövevényszavak kerültek be a nyelvbe, például új pénznemek, állatok, növények, társadalmi modellek

- A technikai vívmányokat és a tudományos felfedezéseket el kell nevezni

- Más nyelvekkel kerül kapcsolatba a nyelv, és ennek szókincse, nyelvtani rendszere hat az adott nyelvre („Az ellátás biztosított” típusú szerkezet német nyelvi hatást tükröz (germanizmus), magyar alakja "Az ellátás biztosítva van.")

**Belső okai:**

(ezek a nyelv rendszeréből, vagy az emberi gondolkodásból fakadnak)

* Nyelvi divatjelenségek terjedése (például angol kifejezések terjedése, „lájk”, „hesteg”)
* A nyelvhasználók törekednek az egyszerűségre (például az ikes és iktelen igék ragozásának különbsége megszűnik, az eszek alakot is használjuk)

A nyelvnek **minden összetevője változhat**, a hang- és szókészlet, a nyelvtani rendszer és a nyelvhasználat egész szabályrendszere. A honfoglalás korában például még létezett mély i hangunk, de nem volt még c, zs, ty a nyelvünkben. A Halotti beszéd „turkukat migé szokosztja vola” szerkezetében a folyamatos múlt időt ismerhetjük fel, amely azóta eltűnt a nyelvből, csakúgy, mint az isa – ’íme, bizony’ – szava. A jelentéstan is változik: a barom szó hajdanán a gazdagságot, a vagyont is jelölte, míg manapság már másabb a jelentésköre; a „Kevés vagy, mint mackósajtban a brummogás” szólásunk pedig nyilvánvalóan napjainkban keletkezett.

Minden élő nyelv kettős természetű. A mindenkori jelenben az adott nyelvkö­zösség számára kommunikációs eszköz, egyidejűségben (szinkróniában) létezik és működik, ugyanakkor az idő múlásával, hosszabb időn át a történetiségben (diakróniában) is létezik. (A szinkrónia a görög syn – ‘együtt’ – és a kronosz – ‘idő’ – szavakból jött létre, a diakrónia pedig a dia – ‘át’ – és a kronosz szavak kapcsolatából.) A szinkrónia és a diakrónia tehát a nyelv vizsgálata egy adott pillanatban, illetve történeti fejlődésben.

A nyelv vizsgálati módszerei igazodnak a nyelv kettős természetéhez. A leíró nyelvészet mindig a jelen nyelvi rendszerét, nyelvállapotát, az elemek kölcsönös viszonyát vizsgálja, azaz a szinkróniát. A történeti nyelvvizsgálat vagy nyelv­történet pedig felfedi a változások tényeit, menetét, új összefüggéseit, vagyis a diakróniát. A szinkronikus és diakronikus nyelvi vizsgálatok kölcsönösek, azaz csak együttesen, egymást kiegészítve és feltételezve adnak teljes, igazi képet vizsgálati tárgyukról, a nyelvről.

Feladatok:

Mivel foglalkozik a szinkrón és a diakrón nyelvészet? Töltsd ki a táblázatot!

|  |  |
| --- | --- |
| Szinkrón nyelvészet | Diakrón nyelvészet |
|  |  |

A – A helyesírás szabályainak rögzítése

B – Helyesírási rendszerünk változásai

C – Rokon nyelvek összehasonlítása a magyar nyelvvel

D – Nyelvemlékek vizsgálata

E – Nyelvhelyességi tanácsadás

F - Egynyelvű szótárak (például értelmező kéziszótár) összeállítása

Megoldás

|  |  |
| --- | --- |
| Szinkrón nyelvészet | Diakrón nyelvészet |
| A  F  E | B  C  D |